নই দিল্লদা শ্রী লঙ্কাগী রাস্ত্রপতি গোতাবয়া রজাপক্ষগা লোইননা পাংথোকপা অপুনবা প্রেসকী মীফমদা প্রধান মন্ত্রীনা পীখিবা ৱারোল

য়োর এক্সিলেন্সী, রাস্ত্রপতি গোতাবয়া রাজপক্ষ, শ্রী লঙ্কা অমসুং ভারতকী সেনীয়র ওফিসিয়েলশিং, মরূপশিং, আয়ুবোৱন। ৱনক্কম। নমস্কার। রাস্ত্রপতি রাজপক্ষ অমসমুং মহাক্কী দেলিগেসনবু ভারত্তা ওকচবা অসিদা ঐহাক য়াম্না নুংঙাইবা পোকচৈ। মীখলদা মাই পাক্লকপগীদমক্তা ঐনা রাস্ত্রপতিদা নুংঙাইবা ফোংদোকচরি। মীখলগী থৌওং অদু কাংলোন চুম্না পাংথোকপীখি, মসিগীদমক্তসু ঐনা শ্রীলঙ্কাগী মীয়ামদা নুংঙাইবা ফোংদোকচরি। শ্রীলঙ্কাদা লোক্তন্ত্রগী মপাঙ্গল কল্লকপা অমদি মপুং-মরৈ ফারকপা অসি চাউথোকচনীংঙাই অমদি নুংঙাইবগী হিরম অমনি। রাস্ত্রপতিনা মহাক্কী অহানবা মীরমগী খোংচৎকীদমক্তা ভারতপু খনবীবা অমসুং ফম পাইরবা চয়োল অনিগী মতুংদা ভারত্তা ঐখোয়বু মহাক্কী ইকাই খুম্নজবা উৎচনবগী তাঞ্জা পীনবীবা অসি ঐখোয়গীদমক্তদি ইকাই খুম্ননীংঙাইগী মশক্নি। মসি ভারত অমসুং শ্রীলঙ্কাগী মরূপ-মপাং ওইবগী মরীগী অচেৎপা অমসুং দাইনামিজমগী খুদম্নি। মসি লৈবাক অনিনা মরী অসিবু কয়াদা মগুন লৈনা লৌবগে হায়বদুগী খুদম অমসুনি। লৈবাক অনিগী চাউখৎপা অমসুং ঐখোয়গী মপুং ফানা শরুক য়ামিন্নরিবা লমদম অসোমদা শান্তি, ৱাৎত-পাদবা অমসুং ঙাকশেলগীদমক্তা ঐখোয়না রাস্ত্রপতি রাজপক্ষগা লোইননা অচেৎপা মওংদা থবক তৌমিন্ননবা শেম শারি। এক্সিলেন্সী, অদোম্না ফংখিবা মীয়ামগী য়াথং অদুনা অপুনবা, অচেৎপা অমসুং ৱাৎত-পাদবা শ্রীলঙ্কাগীদমক্তা শ্রীলঙ্কাগী মীয়ামগী অনীংবা-অপাম্বশিং অদুবু ফোংদোক্লি। মসিগী মতাংদা ভারতনা মতম পুম্বদা শ্রীলঙ্কাবু শৌগৎচরি। তংদু লৈতাবা, শোইদ-ঙামদবা অমসুং ৱাৎত-পাদবা শ্রীলঙ্কা অসি শুপ্নগী ভারতকী কান্নবতা নত্তনা ইন্দিয়ন ওসিন রিজন অপুনবা অসিগী কান্নবনি। মরূপশা, ভারত অসি শ্রীলঙ্কাগী খ্বাইদগী নক্নবা সমুদ্রগী য়ুমলোন্নবা অমদি থাজনীংঙাই ওইরবা মরূপনি। লৈবাক অনিগী নকশিন্নবা মরী অসিগী অচেৎপা য়ুম্ফমদি ঐখোয়গী পুৱারী, ইথনিক, চৎনবী অমসুং সভ্যতাদগী লোইনরক্লবা অসিনি। ঐগী সরকারগী “নাইবরহুদ ফার্স্ত” হায়বা কাংলোন অমসুং সাগর দোক্তরিনগী মনুংচন্না ঐখোয় শ্রীলঙ্কাগা লৈনরীবা ঐখোয়গী মরী অসি মরু ওইনা লৌই। ঐখোয়গী লৈবাক অনিগী ঙাক-শেল অমসুং চাউখৎ-থৌরাং অসি তোখাইবা য়াদ্রবনি। মরম অসিনা মসি মসানা তাবনি মদুদি অমনা অমগী ঙাকশেল অমসুং সেন্সিবিলিতী অদু খঙমিন্নগদবনি। ঙসি রাস্ত্রপতিজী অমসুং ঐগী মরক্তা লৈবাক অনিগী মরী অমসুং অমনা অমগী কান্ননবগী মালেমগী ওইবা মতাংদা য়াম্না ফজনা অমদি কান্নবা মওংদা ৱারী-ৱাতাই তৌনখি। ঐখোয়না ৱারেপ লৌরে মদুদি লৈবাক অনিগী মরক্তা মখল য়াম্বা শরুক য়ামিন্নবা অমসুং তেংবাং পীনবা অসি ঐখোয় পুন্না মপাঙ্গল কলহনগনি। ঐনা রাস্ত্রপতিজীদা শ্রীলঙ্কাগা লোইননা চাউখৎ-থৌরাং শরুক য়ামিন্ননবগীদমক্তা ভারতকী ৱাফমগী থাজবা পীখি। মহৌশাগুম্না, তেংবাং অসি শ্রীলঙ্কাগী মীয়ামগী মরু ওইবা মতুং ইন্না পাংথোক্কনি। দোলর মিলিয়ন ৪০০গী অনৌবা লাইন ওফ ক্রেদিৎতগী শ্রীলঙ্কাদা ইনফ্রাস্ত্রকচর অমসুং চাউখৎ-থৌরাংদা মপাহ্গল হেনগৎলগনি। ঐনা থাজৈ মদুদি শ্রীলঙ্কাগী শেনমিৎলোন্দা কান্নবা ফংগনি লোইননা লাইন ওফ ক্রেদিৎ অসিনা লৈবাক অনিগী মরক্তা নাকল অনিগী ওইবা কান্নবা প্রোজেক্ত কোওপরেসন্দসু খোংজেল য়াংখৎহল্লগনি। ঐখোয়না নুংঙাইবা ফাওই মদুদি ইন্দিয়ন হাউজিং প্রোজেক্তকী মনমুংদা শ্রীলঙ্কাগী অৱাং থংবা মফমশিংদা মনুংগী য়ুম হোংলকপশিংগীদমক্তা য়ুম ৪৬,০০০ শাখ্রে। অপ-কনত্ত্রী রিজন্দা ভারত মচা তমিলশিংগীদমক্তা য়ুম ১৪,০০০ য়ুম শাবদা নীংথিজনা খুমাং চাউশিল্লি। ঐহাক ৱাফম অসিগীদমক্তসু নুংঙাইবা ফাওই মদুদি ঐখোয়না শ্রীলঙ্কাদা সোলর প্রোজেক্তকীদমক্তা হান্না লাওথোকখিবা দোলর মিলিয়ন ১০০গী ক্রেদিৎ লাইন অদু য়াম্না থুনা শিজিন্নবদা য়ান্নবা পুক্লে। ভারতনা শ্রীলঙ্কাদা এজুকেসন অমসুং ইনফ্রাস্ত্রকচরদা গ্রান্ত ওইনা থাদবা কম্যুনিতী দিবেলপমেন্ত প্রোজেক্ত ২০ অমসুং অতৈ পিপল-সেন্ত্রিক প্রোজেক্তশিংদসু রাস্ত্রপতিজী অমসুং ঐগী মরক্তা য়াম্না ফজনা ৱারী-ৱাতাই তৌরে। মরূপশা, ভারতনা মতম পুম্নমক্তা মওং খুদিংমক্তা তেরোরিজমগী মায়োক্তা লেপ্লি। অমসুং ঙমখৈ লানশিল্লকপা তেরোরিজম য়াওনা অতৈ মখলশিংগী তেরোরিজমগী মায়োক্তা মালেমগী ওইবা খুন্নাইশিংদা থবক পাইখৎনবগী অপাম্বা থম্লি। হন্দক চহি অসিদা ইস্তরগী মতমদা শ্রীলঙ্কাদা তেরোরিস্তশিংনা মীওইবা খুন্নাই পুম্নমক্কী মখল-মখা অমসুং পুন্সিগী মমল য়াম্লবা লন-থুমদা শারমচৎকী মওংদা লান্দাখি। তেরোরিস্ত অমসুং এক্সত্রিমিস্তকী পাঙ্গলশিংগী মায়োক্তা শ্রীলঙ্কাগী লানজং অসিদা ভারতকী লেংদ্রবা মতেং ফোংদোক্নবা ভারতকী মীখল হেক মতুংদা ঐ শ্রীলঙ্কাদা চৎখি। নাকল অনিগী ঙাক-শেলগীদমক্তা অমসুং তেরোরিজমগী মায়োক্তা নাকল অনিগী ওইবা তেংবাংবু হেন্না মপাঙ্গল কলহন্নবা ঐনা রাস্ত্রপতি রাজপক্ষকা লোইননা কুপ্না খন্নখি। ভারতকী মরু ওইবা সংস্থানশিংদা শ্রীলঙ্কাগী পুলিস ওফিসর কাউন্তর তেরোরিস্ত ত্রেনিংগী কান্নবা হান্নদগী ফংদুনা লাক্লি। তেরোরিজমদগী ঙাকথোক্নবগীদমক্তা শ্রীলঙ্কাদা দোলর মিলিয়ন ৫০গী অখন্নবা লাইন ওফ ক্রেদিৎ লাওথোকপা অসিদা ঐহাক নুংঙাইবা পোকই। মরূপশা, ঙা ফাবশিংগী চারা তানবদা কান্নগদবা ৱাফমশিংগী মতাংদসু খন্নখি। ঐখোয়গী মরক্তা য়ান্নবা পুরকখি মদুদি ঐখোয়না মসিগী মতাংদা কান্নগদবা থৌওংশিং মখা চৎথগনি। মরূপশা, ঐখোয়না শ্রীলঙ্কাদা রিকন্সিলিয়েসনগী মতাংদসু ৱাখল্লোনশিং অদু মকা লাম্না পীথোক পীশিন তৌনখি। রাস্ত্রপতি রাজপক্ষনা ইথনিক হার্মোনীদা মহাক্কী অপুনবা পোলিতিকেলগী মিৎয়েংগী মতাংদা ঐঙোন্দা পাউদমখি। ঐনা থাজৈ মদুদি শ্রীলঙ্কা সরকারনা তমিলশিংগী মান্নবা, অচুম্বা ৱায়েল, শান্তি অমসুং ইকাই খুম্নবগী অপাম্বশিং অদু মপুং ফাহন্নবগীদমক্তা, রিকন্সিলেসনগী থৌওং অদু মখা চৎথখিগনি। মসিদা ১৩শুবা এমেন্দমেন্ত অদু চৎনহনবসু য়াওরি। অৱাং অমসুং নোংপোক য়াওনা শ্রীলঙ্কাদা চাউখৎ-থৌরাংগীদমক্তা ভারত অসি থাজনীংঙাই ওইবা খোংলোই অমা ওইগনি। মরূপশা, ঐনা অমুক্কা হন্না রাস্ত্রপতি রাজপক্ষবু ভারত্তা তরাম্না ওকচরি। মহাক্কী খোংচৎ অসিদগী ঐখোয়গী নাকল অনিগী ওইবা মরীশিং অসিদা হেন্না থৌনা হাপ্লগনি। অমসুং ঐখোয়গী মতেং পীনরিবা লৈবাক অনি অসিদা চাউখৎপা অমসুং লমদম অসোমদা ৱাৎত-পাদবা, শান্তি অমসুং তংদু লৈতাবাদা ইনোৎ হাপকনি। বোহোমা-স্থুতি। নন্দ্রী। থাগৎচরি।